Folketing
2002-04-10

Jeg må sige, at det er en underlig holdning, regeringens repræsentant her giver udtryk for. Man lokaliserer et problem, og så lader man det stå. Det har man gjort stort set ved alle de spørgsmål, der har været rejst. Man siger, at der er et problem, og man lokaliserer det. Man er vel politiker her på Christiansborg for at gøre noget ved et problem, ikke bare for at sige, at det kan man ikke gøre nogen ting ved, det er en klods om benet. Hvis det er sådan, at skatteministeren mangler inspiration til at løse det her problem, så ligger der rent faktisk i Skatteministeriet en redegørelse på i hvert fald 200 sider, der ganske præcist gennemgår, dels hvad problemet er, dels hvordan det kan løses. Jeg ved ikke, om det er sådan, at skatteministeren sammen med så meget andet har smidt den redegørelse ud. Men hvis det skulle være tilfældet, så har jeg en oppe på mit kontor, som skatteministeren kan låne, for den kan man faktisk blive klog af, og der anvises også, hvordan problemet rent faktisk løses, hvis man har viljen til det. Men hvis ikke man har viljen, hvis man bare siger, at det er et problem, og det gør vi ikke noget ved, så kommer man jo ingen vegne.